2 vas weens R250 000 se dagga | Netwerk24
2 vas weens R250 000 se dagga
Deur Cara-Lee Dorfling 24 Januarie 2018 22:30
Twee mans is Woensdagmiddag net buite Port Elizabeth in hegtenis geneem toe hulle met R250 000 se dagga in hul besit betrap is.
Volgens kapt. André Beetge, ’n polisiewoordvoerder, het die polisie inligting opgevolg oor ’n silwer Ford Figo wat vermoedelik dagga op die N2 vervoer.
Vier van die ses bale dagga is binne die motor aangetref.
Beamptes van die Kinkelbos-polisiekantoor het die motor 14:40 op die N2 gesien en hulle probeer voorkeer, maar die bestuurder van die motor het die polisiebeamptes se opdrag verontagsaam en weggejaag.
Beetge sê ’n kort jaagtog het ontstaan tot by die afrit op die R335-brug, waar beamptes van Motherwell se snelwegpatrollie die motor voorgekeer het.
Binne was ses groot sakke dagga.
Die polisie het die sakke as bale bestempel – heelwat groter as die normale streepsak-dagga waarop daar al voorheen beslag gelê is.
In die bagasieruim was nog twee bale dagga versteek.
Die ses bale het net meer as 100 kg geweeg en het ’n geraamde waarde van R250 000.
Die twee insittendes van die voertuig, onderskeidelik 38 en 49 jaar oud, is in hegtenis geneem weens onwettige dwelmhandel.
Albei sal Donderdag in die landdroshof in Motherwell verskyn.
Meer oor: Port Elizabeth | Polisie | Misdaad | Dagga
69 onwettige mynwerkers aangekeer
Tieners lei polisie na nóg ’n daggavonds
Dagga van byna R1,03 m. gevind